Predkladacia  správa

Vláda SR dňa 11. júna 2003 uznesením č. 458/2003 schválila materiál „Východiská úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov“. Účelom materiálu bolo poskytnúť ucelený obraz o realizovaní najdôležitejších krokov v súvislosti s úspešným zvládnutím integrácie SR do EÚ s dôrazom na prípravu Slovenskej republiky na čerpanie finančných prostriedkov z predvstupových fondov, štrukturálnych fondov a Kohézneho fondu.
 
Predkladaný materiál „Správa o pripravenosti SR na čerpanie predvstupových nástrojov, Kohézneho fondu a štrukturálnych fondov k 30. aprílu  2004“ bol vypracovaný na základe bodu B.6. uznesenia vlády SR č. 458/2003, ktorý ukladá v mesačných intervaloch vypracovávať správy o pripravenosti Slovenskej republiky na efektívne čerpanie prostriedkov z fondov Európskej únie.
 
Materiál je rozdelený do troch častí. V prvej časti sa mapuje súčasný stav kontrahovania a implementácie predvstupovej pomoci PHARE, ISPA a SAPARD. V jej závere sú definované návrhy opatrení na zlepšenie situácie. Táto časť sa venuje aj stavu príprav implementačných inštitúcií na EDIS PHARE a EDIS ISPA. 

Druhou časťou materiálu je popis pokroku, ktorý nastal v oblasti prípravy  na čerpanie štrukturálnych fondov a Kohézneho fondu za mesiac február, marec a apríl 2004. Materiál informuje o záverečnej etape schvaľovania programových dokumentov  spolufinancovaných zo štrukturálnych fondov a Kohézneho fondu, čím sa Slovenská republika postupne dostáva do veľmi dôležitej - druhej fázy skráteného programovacieho obdobie – do procesu implementácie. Nasvedčuje tomu aj samostatná príloha o prehľade plánov zverejňovania výziev na predkladanie projektov zodpovednými ministerstvami.  Oproti predchádzajúcim správam sa táto správa pokúša zovšeobecniť informáciu o pokroku v procese prípravy. V prípadoch, kde sú zistené určité problémy,  sú príslušné ministerstvá  konkretizované. Osobitná pozornosť  je venovaná procesu dopracovania vnútorných manuálov, príručiek pre konečného prijímateľa a budovaniu ITMS, ktoré sú z hľadiska zabezpečenia prehľadnosti poskytovania príspevkov a informovanosti dôležité. 

V prílohách materiálu sú v tabuľkovej podobe uvedené  časové rady vývoja stavu kontrahovania predvstupovej pomoci  za obdobie od 31. 12. 2003 do 30. 4. 2004, prehľad  schém štátnej pomoci, prehľad termínov schválenia programových dokumentov a doplnkov programov a odpočet plnenia úloh prijatých vládou SR k problematike predvstupových programov, štrukturálnych fondov a Kohézneho fondu. 

Materiál prešiel skráteným päťdňovým pripomienkovým konaním. Materiál sa na rokovanie vlády SR predkladá bez rozporov. Na vypracovaní materiálu sa podieľali  Úrad vlády SR, Ministerstvo výstavby a regionálneho rozvoja SR a Ministerstvo financií SR a ďalšie ministerstvá zapojené do systému štrukturálnych fondov a Kohézne fondu. 

Materiál bol prerokovaný na zasadnutí Rady vlády SR pre regionálny rozvoj a dohľad nad štrukturálnymi fondmi dňa 12. mája 2004. Rada tento materiál vzala na vedomie a odporúča vláde SR schváliť predložený materiál. 

Materiál nemá žiadny dopad na štátny rozpočet, zamestnanosť ani životné prostredie.